**Құнды еңбек**

«Басың ауырса, дәруің –дәрігерден,жаның жабықса,шипаң- журналистен.Көңілге ұялаған кірбіңді елемей, жауын-шашыныңа да қарамай,күн демей, түн демей жалпақ жұртшылықтың сүйініші мен күйінішін арқалап жүрген тұтастай бір адамдар легі бар.Тек әділдік пен жанашырлыққа суарылған, адам бақыты мен қайғы-қасіретін қастерлеген ыстық жүрек қана ондай істерге тәуекел ете алады, журналист сынды ардақты атты тек солар ғана иемдене алады»,- деген анықтамамен ашылған жинақты қолға ала отырып, шындығында сондай мамандық иелері журналистер туралы шығармалардың некен-саяқ тіпті жоқ екеніне,алайда сол жоқтың орнын толтырар қомақты дүниенің өмірге келгеніне іш жылыды.Журналистер қоғамда болып жатқан оқиғалардың еш қайсысынан тыс қалмайды, солардың кез келгенінен ақпарат береді. Сондай ақпарат майданы жауынгерлері жөнінде жазу көп адамдардың ойына келе де бермейді.

Тарих ғылымдарының докторы, профессор,республикалық Журналистер Академиясының Президенті, ҚР Президенті сыйлығының иегері Сағымбай Қозыбаев «Отандық журналистика» авторлық сериясымен жетінші кітапты «Журналист – ардақты ат» («Гордое имя- журналист») деп атапты.Еңбекті ақтара отырып, көптеген мәліметтер мен деректерге толы мақалаларға көңіл бөлдік. Мысалы,«Егемен Қазақстан» газетінің 90 жылдығына арналған «Аға газет жылнамасы – елдік пен ерліктің шежіресі» деп аталатын мақалада былай делінеді: «1920 жылы шақырылған Құрылтай сиезі аса күрделі мәселелер қарастырылған алқалы жиын болғаны тарихтан белгілі.Газеттің алғашқы санында ұлт зиялысы Ерғали Алдоңғаровтың «Сиезге әзірленіңдер» деп үндеу тастауы тегін емес.Бұл мәселеге газет бірнеше қайтара оралып соғады.23 шілдеде басылған «Қамдан сиезге» атты мақалада былай делінген. «1 тамызда Бүкілроссиялық кіндік атқару комитеті тарапынан тағайындалған қазақ-қырғыз жамһұрияты(республикасы –С.Қ.) туралы Мәскеуде кеңес (совещание) болмақшы. Ол кеңесте 1) Қазақ –қырғыз жамһұрияты басқарма реті. 2) Қазақ –қырғыз жамһұриятының Россиялық кеңестер хүкіметімен жанасу реттері қаралмақшы Һәм онан кейін 15 сентябрьде Бүкіл қазақ-қырғыз кеңестерінің сиезі болады деп отыр.Осы сиез қазақ-қырғыз халқы үшін зор сын, зор емтихан... Бұл күнге шейін қазақ облыстарының басы қосыла алмады.Сырдария,Жетісу, Ферғана,Закаспий облыстары Түркістан жамһұриятының қарауында, Орал,Торғай,Семей,Ақмола облыстары һәм Бөкей ордасы кіндік қазақ ревкомы қарауында... Сенің титтей жүрегің, мұң-мұқтажың болса өзіне мағлұм. Сол үшін сиезге ерте қамдан»,- деген сияқты тарихи кезеңдер сырын ашады (7-19 б.), «Мемлекеттің ақпараттық потенциалы» деп аталатын мақаласында елдегі халықтар достығы, медиамәдениет және толеранттылық мәселелерін қозғайды (47-59 б.). Қазақстандағы журналистік білім беру жайын қозғаған мақаласында 1934 жылы құрылған Қазақ коммунистік журналистика институтынан тарихы басталған бүгінгі әл Фараби атындағы Қазақ Ұлттық Университеті журналистика факультетінің өткенінен мол мағлұмат береді. Сол жылдардан бері факультетті басқарғандар тізімі де аса қажет деректер болып табылады(72-82 б.). Ал, «Ақиқат» журналының 90 жылдығына арналған мақаланың да журналистика тарихынан берері мол (87-96 б.). «Жанрлардың жаңа жүйесі» деп аталатын еңбекте филология ғылымдарының докторы К.Қамзиннің «Қазақ көсемсөзі жанрларының кемелдену үрдісі» деп аталатын монографиясына пікір ретінде ұсынылған екен. Онда да сол жұмысқа деген келелі пікірін былай ұсынады: «Ал, интеелектуалдық өзеркіндік дегеніміз ұлттық ерекшеліктердің бедерлене түсуі басқа, кірме құндылықтардан дара тұруы, жаһандық өркениетте қазақы үлестің мол болуы, жалпыадамзаттық картинаға ұлттық реңдердің барынша сіңірілуі екені аян. Бұл сипаттар біздіңше, ең алдымен журналистика жанрларының дамуына арналған осы іргелі жұмысқа толық қатысты». Міне, әріптес еңбегін бағалаудың нақты үлгісі осылай болмақ (129-134 б.).

Аталмыш жинақ құнды деректерге толы мақалалардан басқа деректерге де бай. Мысалы, елдің ақпарат Министрі қызметін атқарғандар және Қазақстан Президентінің баспасөз хатшыларының тізімдері де берілген. Журналистика төңірегіндегі небір ақпараттарды осы жинақтан табуға болады (147 б.,157 б.). «Журналистиканың желмаясы» (182-194 б.), «Қазіргі ғылыми сөз» (148-156 б.) сияқты т.б. мақалаларда танымал журналистер шығармашылығынан хабардар етеді.

Жинақтың «Сәті түскен сұқбат» деп аталатын үшінші бөлімінде автордың түрлі басылым беттерінде берген сұқбаттары жинақталған. «Қалталы алпауыттар БАҚ-қа ауыз сала бастады», «Журналистика – хирургиялық пышақ», « Журналистиканың тілімен қоғамды емдеуге де, өлтіруге де болады», «Мемлекет үшін ұлттық журналистика бірінші қатарда тұруы керек», «Ой бар жерде журналистика бар», «Журналистика қауіпті кәсіп пе?» т.б. сұқбаттарының тақырыптары (осы ғалымның сөзінен алынған тартымды да қуатты тіркестер) бірден оқырманын тартары сөзсіз. «Алаш айнасы» газетінің тілшісі берген « Қазақстандық БАҚ үшін ендігі 20 жылға қандай болжам айтар едіңіз?» деген сауалына «Меніңше ,ендігі 20 жылдан кейін қазақстандық БАҚ өзінің төртінші билік функциясын толық атқаратын болады. Сапасыз әрі ұсақ газеттердің жойылып кету есебінен сапалы газеттердің таралымы өседі. Бұл олардың сапасының одан ары артуына себеп болады. Қазақтілді телеарналар міндетті түрде өзінің көрермендерін табады.Цифрлық жүйеге жаңа бейімделіп жатқан қазақтар алдағы 20 жылда өз арналарын табады» деп жауап беріпті (286-296 б.). «Орыс тілді басылымдар керемет» деген бір пікірдің қалыптасып тұрған заманында осы бір ой қазақ тілді журналистиканың болашағына үлкен үміт артылатынына дәлел іспетті.

Тарихшы-журналист Сағымбай Қозыбаев Алаш баспасөзінен де мазмұнды мағлұматтар береді.1905 жылдан бастап шыға бастаған қазақ баспасөзінің алғашқы қарлығаштары Ә.Бөкейханов редакторлық еткен «Иртыш»,»Омич» газеттерінен бастап 1923 жылдар аралығында шыққан газет-журналдарға анықтама береді, мұндай құнды деректердің бір жинаққа тоғыстырылуы әрине, жас журналистерге үлкен көмек болмақ (479-490 б.).

Ғылыми –публицистикалық, оқу-анықтамалық «Журналист –ардақты ат» (Гордое имя –журналист) жинағы журналистерге, зерттеушілерге, тарихшыларға, магистранттарға, студенттерге, өздігінен ізденушілерге аса қажетті құрал екендігіне шүбә жоқ. 575 беттен тұратын қомақты еңбекке сіңірілген еңбек те қомақты. Бұл - ғалымның еңбекқор зерттеуші, ұрпаққа берері мол қазыналы ұстаз екендігін байқататын құнды дүние.

**Клара Қабылғазықызы, филоогия ғылымдарының кандидаты, әл Фараби атындағы Қазақ Ұлттық Университетінің ассоцирлі профессоры**